តុលាការ​ភូមា​​កាត់ទោស​ជនជាតិ​ចិន​១៥៣​នាក់​ឲ្យ​ជាប់​គុក​អស់​មួយ​ជីវិត​ពី​បទ​កាប់​ឈើ​ខុស​ច្បាប់
មេធាវី Khin Maung ​ដែល​តំណាង​ឲ្យ​ជន​ជាតិ​ចិន ​បាន​ប្រាប់ VOA ផ្សាយ​ជា​ភាសា​ភូមា​ថា ​ការ​កាត់​ទោស​នោះ​បាន​ត្រូវ​ធ្វើ​ឡើង​ដោយ​ចៅក្រម​២​រូប។
ភូមាបានកាត់ទោសជនជាតិចិន១៥៣នាក់ឲ្យជាប់ពន្ធនាគារអស់មួយជីវិតចំពោះការកាប់ឈើខុសច្បាប់ក្នុងរដ្ឋកាជីន (Kachin) ភាគខាងជើង។ តុលាការក្នុងរដ្ឋធានី Myitkyina នៃរដ្ឋកាជីនបានធ្វើការកាត់ទោសនោះកាលពីថ្ងៃពុធ។ ជនជាតិចិន២នាក់បានត្រូវកាត់ទោសឲ្យជាប់ពន្ធនាគាររយៈពេល១០ឆ្នាំក្នុងម្នាក់ៗ។ មេធាវី Khin Maung ដែលតំណាងឲ្យជនជាតិចិន បានប្រាប់ VOA ផ្សាយជាភាសាភូមាថា ការកាត់ទោសនោះបានត្រូវធ្វើឡើងដោយចៅក្រម២រូប។ លោកនិយាយថា «ពួកគេស្ថិតក្នុងក្រុម២។ ក្រុមទីមួយមានគ្នា៨៥នាក់ ហើយក្រុមមួយទៀតមានគ្នា៧០នាក់។ ចៅក្រមក្រុង Myitkyina បានសម្រេចកាត់ទោសឲ្យក្រុមទីមួយដែលមានគ្នា៨៣នាក់ជាប់ពន្ធនាគារអស់មួយជីវិត ហើយនិងដាក់ឲ្យមនុស្ស២នាក់ផ្សេងទៀតដែលជាយុវជនជាប់ពន្ធនាគារ១០ឆ្នាំ។ ចៅក្រមម្នាក់ទៀតរបស់តុលាការស្រុកបានសម្រេចដាក់ទោសឲ្យមនុស្សទាំងអស់នៅក្នុងក្រុមទី២ ជាប់ពន្ធនាគារ២០ឆ្នាំ ហើយវាដូចគ្នានឹងការជាប់ពន្ធនាគារអស់មួយជីវិតដែរ»។ ចុងចោទទាំងអស់នឹងមានឱកាសប្តឹងឧទ្ធរណ៍ដល់ការសម្រេចរបស់តុលាការនេះ។ កាសែតដែលរៀបចំចាត់ចែងដោយរដ្ឋាភិបាលទីក្រុងប៉េកាំងបានដកស្រង់សម្តីមន្រ្តីស្ថានទូតចិនម្នាក់មកចុះផ្សាយថា រដ្ឋាភិបាលទីក្រុងមានការព្រួយបារម្ភអំពីសាលក្រមនេះ ហើយកំពុងពិភាក្សាអំពីបញ្ហានេះជាមួយក្រសួងការបរទេសភូមា។ ពលរដ្ឋចិនត្រូវបានចាប់ខ្លួនកាលពីខែមករាក្នុងអំឡុងពេលនៃការបង្ក្រាបពាណិជ្ជកម្មឈើនៅក្នុងរដ្ឋកាជីន។ ពេលជាមួយគ្នានោះដែរ ក្រុមអាជ្ញាធរនិយាយថា ពួកគេក៏បានរឹបអូសរថយន្តដឹកឈើហុបចំនួន៤៣៦គ្រឿង រថយន្តដឹកឈើហុបប្រភេទតូចចំនួន១៤គ្រឿងដែលផ្ទុកទៅដោយឈើហុប ថ្នាំញៀន អាភៀនមិនទាន់ចម្រាញ់ និងប្រាក់ចិន។ ការកាប់ឈើខុសច្បាប់ត្រូវបានគេចាត់ទុកជាបញ្ហាយ៉ាងធំមួយនៅក្នុងប្រទេសភូមា ដែលនៅទីនោះក្រុមឧទ្ទាមជនជាតិភាគតិចបានប្រយុទ្ធជាមួយរដ្ឋាភិបាលអស់រាប់ទសវត្សរ៍៕